**OBRAZLOŽENJE**

**I. PRAVNI TEMELJ ZA DONOŠENJE AKTA**

Pravni temelj za donošenje Odluke o komunalnoj naknadi (u nastavku teksta: Odluka) sadržan je u članku 95. Zakona o komunalnom gospodarstvu (Narodne novine br. 68/18, 110/18 i 32/20), u vezi s člankom 91. stavkom 2. Zakona o komunalnom gospodarstvu (Narodne novine br. 68/18, 110/18 i 32/20), i članku 39. Statuta Grada Pula-Pola (Službene novine – Bollettino ufficiale Pula-Pola br. 07/09, 16/09, 12/11, 01/13, 02/18, 02/20, 04/21 i 05/21).

**II.** **OSNOVNA PITANJA KOJA SE UREĐUJU AKTOM**

 Predlaže se donošenje Odluke o izmjenama i dopunama Odluke o komunalnoj naknadi kojom se u Odluci o komunalnoj naknadi proširuje mogućnost korištenja prihoda komunalne naknade te uređuje obračun komunalne naknade u specifičnim situacijama kao što su obavljanje više različitih djelatnosti u poslovnim prostorima, odnosno neobavljanje djelatnosti u poslovnim prostorima.

**III. PRIKAZ STANJA I SADRŽAJ ODLUKE**

 Zakonodavac je u članku 75. Zakona o komunalnom gospodarstvu odredio komunalnu naknadu kao jedan od izvora sredstava za građenje i održavanje komunalne infrastrukture. Člankom 91. istoga Zakona određena je namjena sredstava komunalne naknade za financiranje održavanja i građenja komunalne infrastrukture te se propisuje da se na temelju odluke predstavničkog tijela jedinice lokalne samouprave može koristiti i za financiranje građenja i održavanja objekata predškolskog, školskog, zdravstvenog i socijalnog sadržaja, javnih građevina sportske i kulturne namjene, te poboljšanja energetske učinkovitosti zgrada u vlasništvu jedinice lokalne samouprave, ako se time ne dovodi u pitanje mogućnost održavanja i građenja komunalne infrastrukture.

 Prijedlogom ove Odluke, odredba članka 91. Zakona o komunalnom gospodarstvu implementira se u Odluku o komunalnoj naknadi na način da se takvom odlukom Gradskog vijeća Grada Pule određuje zakonom predviđena šira namjena komunalne naknade, kada se za to ostvare uvjeti, odnosno kada se time u pitanje ne bi dovodila mogućnost održavanja i građenja komunalne infrastrukture, što je primarna namjena prihoda ostvarenih od komunalne naknade.

Nadalje, u članku 95. Zakona o komunalnom gospodarstvu propisana je obveza donošenja odluke o komunalnoj naknadi i njezin obvezni sadržaj.

U odnosu na važeću Odluku, koja sadrži sve zakonom propisane dijelove, u prijedlogu ove Odluke nema velikih izmjena, već se unaprjeđuje sistem obračuna komunalne naknade, a u situacijama koje nisu predviđene niti samim Zakonom niti postojećom Odlukom, a u praksi se iskazuju kao česte problemske situacije. Tako su u ovom prijedlogu Odluke posebno izdvojene situacije u kojima se koeficijent namjene po važećoj Odluci nije mogao nedvojbeno utvrditi, kao npr. situacije u kojima se obavlja više djelatnosti u istom poslovnom prostoru te kada prostor nije u funkciji.

Slijedom gore navedenog, predlaže se donošenje ove Odluke.

**IV. FINANCIJSKA SREDSTVA POTREBNA ZA REALIZACIJU AKTA**

Za provedbu ovoga akta nisu potrebna dodatna izdvajanja iz Proračuna Grada Pule.

**V. SAVJETOVANJE SA ZAINTERESIRANOM JAVNOŠĆU**

U skladu s odredbama članka 11. Zakona o pravu na pristup informacijama („Narodne novine“ br. 25/13, 85/15, 69/22) Grad Pula-Pola za ovu Odluku u obvezi je provesti prethodno savjetovanje sa zainteresiranom javnošću u trajanju od najmanje 30 dana slijedom čega se provodi savjetovanje sa zainteresiranom javnošću s ciljem upoznavanja javnosti s Nacrtom prijedloga Odluke i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bilo prihvaćeni i u konačnosti ugrađeni u odredbe Odluke.

**Savjetovanje sa zainteresiranom javnošću započinje dana 20. veljače 2024. godine te završava zaključno s danom 20. ožujka 2024. godine,** koji je ujedno i krajnji rok za dostavu mišljenja, primjedbi i prijedloga na Nacrt prijedloga Odluke.

Adresa e-pošte na koju se šalju očitovanja zainteresirane javnosti na obrascu sudjelovanja javnosti:

**odluka.komunalnanaknada@pula.hr**

 **p.o. PROČELNICA**

 **Sanja Kljajić Dakić, univ.mag.iur.**